Baby skadet i utforkjøring i Førde
Barnet er innlagt på sykehus med brukket lårhals, opplyser politiet til NTB. I tillegg er én annen person lettere skadet. Det var til sammen fem personer i bilen som havnet utenfor veien i Sundsdalen. - Bilen rygget utfor en skrent da den skulle opp en bakke, sier operasjonsleder Kjetil Drange i Sogn og Fjordane politidistrikt til NTB. Ifølge NRK raste bilen hundre meter nedover en bratt skråning. Fire ambulanser rykket ut til stedet, og alle de fem i bilen ble fraktet til Førde sentralsjukehus. Både politi, brannvesen og ambulanser ble advart mot de smale og glatte veiene i området hvor ulykken skjedde. - Det er svært glatt på stedet og rundt ti centimeter snø, forteller Drange. Politiet ble varslet om ulykken like etter midnatt.
En baby på åtte måneder ble skadet i en utforkjøring i Førde kommune i Sogn og Fjordane sent tirsdag kveld.